Allan Niebuhr (KF), 2005-05-20:
For Det Konservative Folkeparti er det naturligvis af vital interesse, at der til stadighed sker en tilpasning af statslige arbejdspladser, således at også udkantsområderne og områder, der ligger langt fra hovedstaden, tilgodeses med offentlige arbejdspladser.
Vi ser derfor med tilfredshed på, at regeringen indtænker regionale hensyn i lokaliseringen af de statslige arbejdspladser.
Det er efterhånden nævnt nogle gange nu, at vi bl.a. tænker på, at Sikringsstyrelsen skal til Esbjerg og Styrelsen for Social Service skal til Odense, og på beslutningen om et nyt fængsel placeret på Nordfalster, og så er der endvidere de tanker, der er gjort omkring forsvarsforliget 2009.
Vi er mange i Folketinget på tværs af partipolitiske skel, der er meget optaget af placeringen af de statslige arbejdspladser.
Det er vi selvfølgelig, og især vi, der er valgt og bor langt væk fra hovedstaden, fordi vi ved, hvor stor betydning det har for en egn, at den rummer statslige arbejdspladser.
Det er vigtigt, hvor de statslige arbejdspladser placeres henne i landet, og det er også vigtigt, hvordan de placeres inden for f.eks. en region.
Det er altså ikke nok, at der er mange statslige arbejdspladser i regionernes hovedbyer, de skal også fordeles ligeligt i regionen.
Vi har i forbindelse med omlægninger som følge af kommunalstrukturen set flere tilfælde af små interne kampe i en region om statslige arbejdspladser.
I mit eget område, i det sønderjyske, har vi bl.a. set, hvordan både Tønder og Sønderborg har gjort sig de største bestræbelser på at sikre sig den sydligste skatteregion i Jylland.
Der skal selvfølgelig både tages lokale hensyn, der skal også tages hensyn til borgerne, og der skal tages hensyn til at skaffe og beholde kvalificeret personale i enhver enhed.
Vi har også oplevet henvendelser i forbindelse med f.eks. udflytning af statsamtsinstitutioner fra regionbyer til de tyndere besatte yderområder.
Jeg skal ikke gøre mig til dommer i de enkelte sager, men kun konstatere, at det i det store billede er vigtigt, at ikke bare regionshovedstæderne har det godt, men at hele regionen har det godt, og at hele regionen har noget at leve af.
Det tror jeg at vi vil få en noget nemmere arbejdsgang med.
Blandt grundene til, at vi gerne ser de statslige arbejdspladser, er selvfølgelig, at hele landet bidrager til finansieringen af dem, mens det er den egn, hvor arbejdspladserne placeres, der har glæde og økonomisk gavn af aktiviteterne og af beskæftigelsen.
For Det Konservative Folkeparti er det meget væsentligt at fremhæve, at det er vigtigt at fordele så vel statslige arbejdspladser som øvrige aktiviteter i samfundet, men det er helt afgørende, at der er velstand og velfærd for alle landets borgere.
Det er og bliver aktiviteterne i det private erhvervsliv, samfundet skal leve af, og det skal være grundlaget for vores velfærd.
Jeg vil derfor til stadighed fastslå, at det allervigtigste er, at vi får skabt en god infrastruktur ude i yderområderne.
At vi skaber god offentlig service for virksomhederne,
er et godt barometer, når man skal placere sin virksomhed.
Det skal gøres for at binde det hele tættere sammen til vækstområderne, således at vi får en samlet vækstudvikling for hele samfundet.